ඩක්වර්ත් ලුවිස් ගණනය අනුව ඕවර් 21ක් වෙද්දී දකුණු අප්‍රිකාව ජයග්‍රහණය සදහා ලකුණු 122ක් ලබා සිටිය යුතුව තිබූ හෙයින් ජයග්‍රහණය ශ්‍රී ලංකාවට හිමි බව විනිසුරුවෝ ප්‍රකාශ කළහ.මේ තරගයේදී කුමාර් සංගක්කාර දකුණු අප්‍රිකා - ශ්‍රී ලංකා එක්දින තරග ඉතිහාසයේදී පිතිකරුවෙකු ලබාගත් වැඩිම ලකුණු ප්‍රමාණය වාර්තා කිරීමට සමත්වූ අතර රංගන හේරත් තම 50වැනි එක්දින තරගයේදී කඩුලු 50ක් ලබා ගැනීම කැපී පෙනුණි.මෙතෙක් දෙරට අතර පැවැති එක්දින තරග ඉතිහාසයේදී ජැක් කලීස් ලකුණු 1429ක් ලබා සිටි අතර සංගක්කාර ඊයේ තරගයේදී ලබාගත් ලකුණු 37 සමග ලකුණු 1447ක් ලබා කලීස් අභිබවමින් වැඩිම ලකුණු ලාභියාගේ වාර්තාව පිහිටු විය.දකුණු අප්‍රිකා ඉනිමේ පළමු කඩුල්ල බිඳ හෙලීමට වේග පන්දු යැවූ ලසිත් මාලිංග සමත්වූ අතර එය පළමු ඕවරයේදීම වීම ශ්‍රී ලංකාවට විශාල වාසියක් විය පළමු ඕවරයේ අවසන් පන්දුවේදී මාලිංගගේ යෝකර් පන්දුවක් රොබින් පීටර්සන් පරදා විකට්ටුවේ දැවටුණු අතර දෙවැනි කඩුල්ලට ජේ.පී.ඩුමනි ලකුණු 15කට දවා ගැනීමට තිසර පෙරේරා සමත් විය.හේරත් 10වැනි ඕවරය යැවීමට කැඳවූ අතර ඔහුගේ පළමු අවස්ථාවේදීම ආරම්භක පිතිකරු ඇල්වීරෝ පීටර්සන් ලකුණු 24කට දැවී ගියේ කඩුල්ල මුවා කිරීමේ වරදට හසු වීමෙනි.